b'\n_START_ARTICLE_\nCetatea Semendria\n_START_SECTION_\nLocalizare\n_START_PARAGRAPH_\nCetatea Semendria se afl\xc4\x83 la 45 de kilometri sud-est de Belgrad \xc8\x99i se \xc3\xaentinde pe o suprafa\xc8\x9b\xc4\x83 de 11,3 hectare \xc3\xaen centrul ora\xc8\x99ului modern Semendria. Ea este situat\xc4\x83 strategic pe malul drept al fluviului Dun\xc4\x83rea \xc3\xaentr-o c\xc3\xa2mpie de form\xc4\x83 triunghiular\xc4\x83 format\xc4\x83 la confluen\xc8\x9ba Dun\xc4\x83rii cu r\xc3\xa2ul Jezava, la o altitudine de doar 72 de metri deasupra nivelului m\xc4\x83rii. Aceast\xc4\x83 loca\xc8\x9bie a permis capitalei s\xc3\xa2rbe s\xc4\x83 r\xc4\x83m\xc3\xa2n\xc4\x83 aproape de\xc2\xa0Regatul cre\xc8\x99tin al Ungariei, mul\xc8\x9bumindu-l, de asemenea, pe sultanul Murad al II-lea al Imperiului Otoman prin oprirea trecerii necontrolate a maghiarilor pe valea Moravei._NEWLINE_Pozi\xc8\x9bia strategic\xc4\x83 a cet\xc4\x83\xc8\x9bii pe drumul ce leag\xc4\x83 Balcanii \xc8\x99i Europa Central\xc4\x83 a transformat-o \xc3\xaentr-un important centru comercial \xc8\x99i religios timp de secole, ea afl\xc3\xa2ndu-se \xc3\xaen prezent pe traseul Coridorului X pan-european. Dun\xc4\x83rea o conecteaz\xc4\x83, de asemenea, cu multe alte situri istorice, mai ales Belgrad \xc8\x99i suburbia sa Vin\xc4\x8da, Novi Sad, cetatea Golub\xc4\x83\xc8\x9b, Lepenski Vir \xc8\x99i Viminacium.\n_START_SECTION_\nIstoric\n_START_PARAGRAPH_\n\xc3\x8en mijlocul turbulen\xc8\x9belor ce au avut loc \xc3\xaen perioada cuceririi Balcanilor de c\xc4\x83tre otomani de la \xc3\xaenceputul secolului al XV-lea, conduc\xc4\x83torii cre\xc8\x99tini ai regiunii au pierdut mai multe b\xc4\x83t\xc4\x83lii, printre care B\xc4\x83t\xc4\x83lia de la Kosovo Polje \xc8\x99i asediul ora\xc8\x99ului Veliko T\xc4\x83rnovo. Despotul Stefan Lazarevi\xc4\x87 a trebuit s\xc4\x83 men\xc8\x9bin\xc4\x83 Despotatul Serbiei \xc3\xaentr-un echilibru fragil \xc3\xaentre otomani \xc8\x99i maghiari. \xc3\x8en jurul anului 1403, el a acceptat s\xc4\x83 devin\xc4\x83 vasal al regelui maghiar Sigismund \xc8\x99i a stabilit noua capital\xc4\x83 \xc3\xaen ora\xc8\x99ul Belgrad, care \xc3\xaei fusese cedat ca o recompens\xc4\x83. Dup\xc4\x83 moartea despotului Stefan \xc3\xaen 1426, \xc4\x90ura\xc4\x91 Brankovi\xc4\x87, nepotul \xc8\x99i succesorul lui Stefan, a trebuit s\xc4\x83 retrocedeze ungurilor Belgradul. Pentru a compensa aceast\xc4\x83 pierdere, \xc4\x90ura\xc4\x91 a decis s\xc4\x83 construiasc\xc4\x83 o nou\xc4\x83 capital\xc4\x83 \xc8\x99i a ales locul unde se afl\xc4\x83 ast\xc4\x83zi ora\xc8\x99ul Semendria._NEWLINE_Semendria, unde nu se aflase anterior nicio a\xc8\x99ezare uman\xc4\x83, a fost ales din mai multe motive. \xc3\x8en 1428, \xc3\xaen timpul r\xc4\x83zboiului Imperiului Otoman cu Republica Vene\xc8\x9bian\xc4\x83, ungurii \xc8\x99i turcii au fost de acord s\xc4\x83-l recunoasc\xc4\x83 pe Brankovi\xc4\x87 \xc3\xaen calitate de conduc\xc4\x83tor independent al Serbiei, transform\xc3\xa2nd astfel Despotatul Serbiei \xc3\xaentr-un stat tampon. Un tratat a stabilit, de asemenea, suzeranitatea otoman\xc4\x83 asupra Serbiei, ce a r\xc4\x83mas \xc3\xaen continuare un stat vasal al Ungariei. \xc8\x9ain\xc3\xa2ndu-se cont de rela\xc8\x9bia mai veche cu Ungaria \xc8\x99i de diferen\xc8\x9bele religioase fa\xc8\x9b\xc4\x83 de otomani (Ungaria \xc8\x99i Serbia erau cre\xc8\x99tine, spre deosebire de Turcia care era musulman\xc4\x83), capitala statului a fost aleas\xc4\x83 \xc3\xaentr-un loc mai apropiat de Ungaria dec\xc3\xa2t de Imperiul Otoman. Localizarea Semendriei pe Dun\xc4\x83re, \xc3\xaentre Belgrad \xc8\x99i Golub\xc4\x83\xc8\x9b, oferea un acces u\xc8\x99or c\xc4\x83tre alte ora\xc8\x99e aflate de-a lungul r\xc3\xa2ului. Ea permitea, de asemenea, controlul circula\xc8\x9biei pe Dun\xc4\x83re, inclusiv blocarea p\xc4\x83trunderii maghiarilor pe valea Morava, ceea ce-i mul\xc8\x9bumea pe turci._NEWLINE_\xc3\x8en toamna anului 1428 a \xc3\xaenceput construc\xc8\x9bia capitalei. \xc3\x8en 1430, prima parte a cet\xc4\x83\xc8\x9bii, inclusiv un palat \xc8\x99i alte cl\xc4\x83diri necesare pentru a forma un ora\xc8\x99 interior, a fost finalizat\xc4\x83. Lucrul la suburbiile fortificate \xc8\x99i la fortifica\xc8\x9biile suplimentare au continuat p\xc3\xa2n\xc4\x83 \xc3\xaen 1439._NEWLINE_Pe 20 aprilie 1434, Katarina, fiica cea mai t\xc3\xa2n\xc4\x83r\xc4\x83 a lui \xc4\x90ura\xc4\x91 Brankovi\xc4\x87, \xc8\x99i Ulrich al II-lea de Celje s-au c\xc4\x83s\xc4\x83torit \xc3\xaen noua cetate. Aceast\xc4\x83 c\xc4\x83s\xc4\x83torie a subliniat rela\xc8\x9biile de prietenie pe care despotul le avea cu Poarta Otoman\xc4\x83, de\xc8\x99i leg\xc4\x83turile de rudenie ale lui Ulrich cu regina Ungariei \xc3\xaensemna o alian\xc8\x9b\xc4\x83 s\xc3\xa2rbo-maghiar\xc4\x83. Ca urmare, vizirul Mehmet Sarid\xc5\xbee-pa\xc8\x99a a sosit la Semendria la mijlocul anului 1434 cu un mesaj de la Edirne, \xc3\xaen care se afirma c\xc4\x83 siguran\xc8\x9ba Serbiei \xc3\xaen fa\xc8\x9ba Imperiului Otoman putea fi garantat\xc4\x83 doar prin c\xc4\x83s\xc4\x83toria fiicei mai mari a lui Brankovi\xc4\x87 cu sultanul Murad al II-lea. Dup\xc4\x83 mai multe discu\xc8\x9bii, sfatul domnesc convocat la palat a acceptat propunerea turc\xc4\x83 \xc8\x99i s-au \xc3\xaenceput demersurile necesare pentru preg\xc4\x83tirea c\xc4\x83s\xc4\x83toriei Marei cu sultanul. \xc3\x8en acea toamn\xc4\x83, Murad i-a trimis pe mai mul\xc8\x9bi dintre \xe2\x80\x9ecei mai importan\xc8\x9bi viziri\xe2\x80\x9d pentru a-i aduce logodnica._NEWLINE_Pe 14 august 1435, un contract formal de \xe2\x80\x9efr\xc4\x83\xc8\x9bie \xc8\x99i prietenie\xe2\x80\x9d \xc3\xaentre Serbia \xc8\x99i Republica Vene\xc8\x9bia a fost semnat \xc3\xaen sala de audien\xc8\x9be a cet\xc4\x83\xc8\x9bii Semendria. La \xc3\xaenceputul lui iunie 1439, pacea cu otomanii, care fusese ob\xc8\x9binut\xc4\x83 prin c\xc4\x83s\xc4\x83toria Marei cu sultanul, a fost rupt\xc4\x83. Condus\xc4\x83 de Murad al II-lea, o armat\xc4\x83 de 130.000 de solda\xc8\x9bi turci a ocupat dealurile din jurul Semendriei. Brankovi\xc4\x87 a plecat \xc3\xaen Ungaria dup\xc4\x83 ajutor, l\xc4\x83s\xc3\xa2ndu-l pe fiul s\xc4\x83u, Grgur, la comand\xc4\x83. Ajutorul nu a venit imediat, dar Semendria a rezistat atacului, chiar \xc8\x99i atunci c\xc3\xa2nd Murad a adus tunuri._NEWLINE_Aproape trei luni mai t\xc3\xa2rziu, pe 18 august 1439, foamea i-a for\xc8\x9bat pe s\xc3\xa2rbi s\xc4\x83 se predea. Prin\xc8\x9bii Grgur \xc8\x99i Stefan au fost trimi\xc8\x99i \xc3\xaen Anatolia \xc8\x99i li s-au scos ochii, \xc3\xaen ciuda rug\xc4\x83min\xc8\x9bilor surorii lor, sultana Mara. Cinci ani mai t\xc3\xa2rziu, cu toate acestea, ora\xc8\x99ul Semendria a fost restituit Serbiei prin Pacea de la Seghedin, iar prin\xc8\x9bilor Grgur \xc8\x99i Stefan li s-a permis s\xc4\x83 se \xc3\xaentoarc\xc4\x83 \xc3\xaen \xc8\x9bara lor de origine._NEWLINE_Pe la \xc3\xaenceputul anului 1449, Brankovi\xc4\x87 l-a \xc3\xaenchis pe regentul maghiar Iancu de Hunedoara \xc3\xaen temni\xc8\x9bele cet\xc4\x83\xc8\x9bii p\xc3\xa2n\xc4\x83 c\xc3\xa2nd a fost r\xc4\x83scump\xc4\x83rat de c\xc4\x83tre cona\xc8\x9bionalii s\xc4\x83i. \xc3\x8en 1453 sultanul Mahomed al II-lea \xc8\x99i Isak-bey Arbanazovi\xc4\x87 au condus un atac asupra Semendriei ce f\xc4\x83cea parte dintr-o campanie militar\xc4\x83 otoman\xc4\x83 \xc3\xaempotriva Serbiei. Turcii au capturat 50.000 de b\xc4\x83rba\xc8\x9bi, femei \xc8\x99i copii \xc3\xaen timpul atacului, dar Semendria a fost bine ap\xc4\x83rat\xc4\x83 de Toma Kantakuzen. \xc3\x8en ciuda faptului c\xc4\x83 avea doar 6.000 de oameni, \xc3\xaen compara\xc8\x9bie cu cei 20.000 de militari turci, ora\xc8\x99ul a rezistat. Mahomed Cuceritorul a asediat Semendria pentru a doua oar\xc4\x83 \xc8\x99i pentru a treia oar\xc4\x83 \xc3\xaen 1456, cetatea fiind ap\xc4\x83rat\xc4\x83 de for\xc8\x9bele militare s\xc3\xa2rbe. \xc3\x8en cele din urm\xc4\x83, Semendria a fost capturat\xc4\x83 de otomani \xc3\xaen 1459, ceea ce a dus la destr\xc4\x83marea statului medieval s\xc3\xa2rb._NEWLINE_\xc3\x8en timpul celui de-al Doilea R\xc4\x83zboi Mondial, trupele germane au folosit cetatea ca depozit de muni\xc8\x9bie. Pe 5 iunie 1941, muni\xc8\x9bia a explodat accidental, afect\xc3\xa2nd \xc3\xaentreaga cetate Semendria, precum \xc8\x99i a\xc8\x99ez\xc4\x83rile umane aflate la o distan\xc8\x9b\xc4\x83 de p\xc3\xa2n\xc4\x83 la 10 kilometri. O mare parte a zidului sudic al cet\xc4\x83\xc8\x9bii a fost distrus, sta\xc8\x9bia de cale ferat\xc4\x83 aflat\xc4\x83 \xc3\xaen apropiere, plin\xc4\x83 cu oameni, a s\xc4\x83rit \xc3\xaen aer, iar mai multe cl\xc4\x83diri din ora\xc8\x99 au fost transformate \xc3\xaen moloz. Aproximativ 2.500 de oameni au murit \xc3\xaen explozie \xc8\x99i aproape fiecare locuitor a fost r\xc4\x83nit (aproximativ 5.500). Bombardarea de c\xc4\x83tre Alia\xc8\x9bi \xc3\xaen 1944 a cauzat pagube suplimentare.\n_START_SECTION_\nUtilizare curent\xc4\x83 \xc8\x99i viitoare\n_START_PARAGRAPH_\nCetatea este folosit\xc4\x83 \xc3\xaen prezent ca parc al ora\xc8\x99ului \xc8\x99i g\xc4\x83zduie\xc8\x99te, ocazional, festivaluri, concerte, t\xc3\xa2rguri \xc8\x99i alte evenimente culturale. O scen\xc4\x83 a fost construit\xc4\x83 \xc3\xaen ora\xc8\x99ul interior. La sud-est, anterior spa\xc8\x9biu deschis de-a lungul r\xc3\xa2ului Jezava, se afl\xc4\x83 \xc3\xaen prezent un port comercial \xc8\x99i unul de agrement. Exist\xc4\x83, de asemenea, discu\xc8\x9bii cu privire la utilizarea viitoare a complexului fortificat, precum \xc8\x99i la realizarea unor proiecte de restaurare, reabilitare \xc8\x99i modernizare a cet\xc4\x83\xc8\x9bii.\n_START_SECTION_\nImportan\xc8\x9b\xc4\x83 istoric\xc4\x83 \xc8\x99i cultural\xc4\x83\n_START_PARAGRAPH_\nCetatea Semendria a fost descris\xc4\x83 ca \xe2\x80\x9euna dintre cele mai uimitoare \xc8\x99i mai monumentale piese de arhitectur\xc4\x83 ce s-au p\xc4\x83strat din Serbia medieval\xc4\x83\xe2\x80\x9d \xc8\x99i \xe2\x80\x9emartor al puterii creatoare s\xc3\xa2rbe\xe2\x80\x9d. Ea constituie un exemplu de arhitectur\xc4\x83 medieval\xc4\x83 defensiv\xc4\x83 tradi\xc8\x9bional\xc4\x83 \xc8\x99i a r\xc4\x83mas bine conservat\xc4\x83, nesuferind nici o daun\xc4\x83 major\xc4\x83 p\xc3\xa2n\xc4\x83 la cel de-al Doilea R\xc4\x83zboi Mondial. Cetatea \xc8\x99i zona \xc3\xaenconjur\xc4\x83toare au acumulat dovezi ale civiliza\xc8\x9biilor care s-a dezvoltat de-a lungul istoriei, \xc3\xaen principal \xc3\xaentre secolele al XV-lea \xc8\x99i al XX-lea, oferind o m\xc4\x83rturie direct\xc4\x83 a progresului statului s\xc3\xa2rb medieval \xc8\x99i al Bisericii Ortodoxe S\xc3\xa2rbe._NEWLINE_Cetatea a fost construit\xc4\x83 de c\xc4\x83tre \xc4\x90ura\xc4\x91 Brankovi\xc4\x87 ca noua capital\xc4\x83 a Serbiei. \xc3\x8en timpul construc\xc8\x9biei, so\xc8\x9bia lui Brankovi\xc4\x87, Jerina, a fost v\xc4\x83zut\xc4\x83 vorbind adesea cu cei care supravegheau lucr\xc4\x83rile - fratele ei George Paleologul Kantakuzen \xc8\x99i oamenii lui - ceea ce a determinat frecventa asociere a ei cu acest proiect. Aceast\xc4\x83 asociere, \xc3\xaempreun\xc4\x83 cu timpul \xc3\xaendelungat necesar ridic\xc4\x83rii cet\xc4\x83\xc8\x9bii \xc8\x99i cu impozitele mari care trebuiau a fi pl\xc4\x83tite, i-a adus porecla de Prokleta Jerina (Afurisita Jerina)._NEWLINE_Volumul mare de munc\xc4\x83 necesar a dus la apari\xc8\x9bia, de asemenea, a unui num\xc4\x83r mare de exager\xc4\x83ri \xc8\x99i pove\xc8\x99ti, cum ar fi poemul epic \xe2\x80\x9eStarina Novak i knez Bogosav\xe2\x80\x9d (\xe2\x80\x9eB\xc4\x83tr\xc3\xa2nul Novak \xc8\x99i Cneazul Bogosav\xe2\x80\x9d), \xc3\xaen care se relateaz\xc4\x83 c\xc4\x83 mul\xc8\x9bi oameni au fugit \xc3\xaen p\xc4\x83dure \xc8\x99i au devenit haiduci pentru a sc\xc4\x83pa de biruri \xc8\x99i de munca for\xc8\x9bat\xc4\x83 la construirea cet\xc4\x83\xc8\x9bii. Chiar dac\xc4\x83 au existat de fapt haiduci \xc3\xaen zon\xc4\x83, nu este clar dac\xc4\x83 ace\xc8\x99tia aveau vreo leg\xc4\x83tur\xc4\x83 cu construirea cet\xc4\x83\xc8\x9bii._NEWLINE_Dup\xc4\x83 ce prima parte a fost finalizat\xc4\x83, Cetatea Semendria a devenit rapid o leg\xc4\x83tur\xc4\x83 important\xc4\x83 \xc3\xaentre Balcani \xc8\x99i Europa Central\xc4\x83. La scurt timp dup\xc4\x83 ce a fost construit, ora\xc8\x99ul a atins importan\xc8\x9ba sa maxim\xc4\x83 \xc3\xaen calitate de centru politic, comercial \xc8\x99i religios, fiind populat \xc3\xaen principal de s\xc3\xa2rbi, dar av\xc3\xa2nd \xc8\x99i colonii de negustori, mai ales din Dubrovnik. \xc3\x8en aceast\xc4\x83 perioad\xc4\x83, au fost aduse \xc8\x99i depozitate \xc3\xaen biserica din cetate moa\xc8\x99te ale Sf\xc3\xa2ntului Evanghelist Luca, care a devenit patron al Semendriei._NEWLINE_\xc3\x8en ceea ce prive\xc8\x99te structura \xc3\xaen sine, ora\xc8\x99ul interior este notabil prin sala de audien\xc8\x9b\xc4\x83, care este un exemplu important al arhitecturii medievale s\xc3\xa2rbe. \xc3\x8en partea de sus a zidului de piatr\xc4\x83 aflat \xc3\xaenspre Dun\xc4\x83re au fost cioplite patru seturi de ferestre cu arcuri duble \xc3\xaentr-o combina\xc8\x9bie de stil gotic \xc8\x99i romanic. Aici a fost semnat contractul comercial \xc3\xaentre Republica Vene\xc8\x9bia \xc8\x99i Despotatul S\xc3\xa2rb._NEWLINE_Exist\xc4\x83, de asemenea, un turn \xc3\xaen ora\xc8\x99ul interior cu o inscrip\xc8\x9bie mare pe c\xc4\x83r\xc4\x83mid\xc4\x83 ce poart\xc4\x83 numele lui \xc4\x90ura\xc4\x91 Brankovi\xc4\x87 \xc8\x99i atest\xc4\x83 data construc\xc8\x9biei. Textul inscrip\xc8\x9biei este urm\xc4\x83torul: \xe2\x80\x9eV Hrista Boga blagoverni despot Gurg, gospodin Srblju i Pomorju zetskomu; zapove\xc5\xa1\xc4\x87u njegovom sazida se ovaj grad v leto 6938\xe2\x80\x9d (\xe2\x80\x9eCredinciosul \xc3\xaen Hristos Domnul despot Gurg, Domn al s\xc3\xa2rbilor \xc8\x99i al \xc8\x9b\xc4\x83rmului Zetei. Din ordinul S\xc4\x83u a fost construit acest ora\xc8\x99 \xc3\xaen anul 6938 [1430].\xe2\x80\x9d) Deasupra inscrip\xc8\x9biei se afl\xc4\x83 o cruce \xc3\xaencastrat\xc4\x83 \xc3\xaen zid, care-i d\xc4\x83 turnului numele Krstata kula (\xe2\x80\x9eturnul Krstasta\xe2\x80\x9d) \xc8\x99i turnul Krsta\xc4\x8da. Acest tip de inscrip\xc8\x9bie este foarte rar \xc8\x99i se \xc3\xaent\xc3\xa2lne\xc8\x99te doar pe fostul teritoriu al Imperiul Roman de R\xc4\x83s\xc4\x83rit._NEWLINE_\xc3\x8en suburbia fortificat\xc4\x83 exist\xc4\x83 ast\xc4\x83zi doar c\xc3\xa2teva vestigii ale celor dou\xc4\x83 structuri mai importante. Una dintre ele a fost un complex bisericesc, Blagove\xc5\xa1tenjska crkva (Biserica Buna Vestire), unde au fost p\xc4\x83strate moa\xc8\x99tele Sf\xc3\xa2ntului Luca. De\xc8\x99i construc\xc8\x9bia sa a \xc3\xaenceput \xc3\xaen secolul al XV-lea, biserica a fost ridicat\xc4\x83 pe parcursul mai multor etape istorice. Cea de-a doua structura a fost o baie turceasc\xc4\x83 care dateaz\xc4\x83 din secolul al XVII-lea._NEWLINE_Ani de zile, Cetatea Semendria a reprezentat ultima linie de ap\xc4\x83rare \xc3\xaempotriva atacurilor otomane. \xc3\x8en timpul atacului din 1439, ea a devenit prima cetate din Serbia \xc3\xaempotriva c\xc4\x83reia s-au folosit tunurile. Atunci c\xc3\xa2nd a c\xc4\x83zut \xc3\xaen 1459, ea a devenit centrul unui sangeac turcesc. Mai t\xc3\xa2rziu, Semendria a fost o provincie a Monarhiei Habsburgice \xc8\x99i \xc3\xaentre 1805 \xc8\x99i 1807 a fost din nou centrul statului s\xc3\xa2rb re\xc3\xaenfiin\xc8\x9bat.\n_START_SECTION_\nConstruc\xc8\x9bie\n_START_PARAGRAPH_\nAu existat patru faze principale \xc3\xaen construc\xc8\x9bia cet\xc4\x83\xc8\x9bii. Lucr\xc4\x83rile la prima parte, un palat fortificat pentru despotul \xc4\x90ura\xc4\x91 Brankovi\xc4\x87 construit la confluen\xc8\x9ba r\xc3\xa2urilor, au \xc3\xaenceput \xc3\xaen toamna anului 1428._NEWLINE_Sub supravegherea lui George Paleologul Kantakuzen, fratele mai mare al despotinei Jerina Brankovi\xc4\x87, au fost aduse cherestea, var \xc8\x99i pietre mari din anticele ora\xc8\x99e romane Mons Aureus (satul modern Seone, aflat la vest de Semendria), Margum (la gura de v\xc4\x83rsare a Moravei Mari) \xc8\x99i Viminacium. \xc3\x8en prim\xc4\x83vara anului 1429, muncitorii greci \xc8\x99i ragusani au \xc3\xaenceput lucr\xc4\x83rile de zid\xc4\x83rie. \xc3\x8en 1430 a fost finalizat\xc4\x83 eleganta re\xc8\x99edin\xc8\x9b\xc4\x83 despotal\xc4\x83. Ea includea un palat ce se afla de-a lungul zidului; o sal\xc4\x83 a tronului l\xc3\xa2ng\xc4\x83 zidul dinspre Dun\xc4\x83re; un donjon, Don\xc5\xbeon kula (turnul donjon), \xc3\xaen col\xc8\x9bul format de ziduri; o camer\xc4\x83 a tezaurului \xc3\xaentr-o \xc3\xaenc\xc4\x83pere aflat\xc4\x83 sus; \xc8\x99i alte cl\xc4\x83diri auxiliare, cre\xc3\xa2nd un ora\xc8\x99 interior._NEWLINE_Sala tronului, \xc3\xaen care Brankovi\xc4\x87 \xc3\xae\xc8\x99i primea vizitatorii, a fost construit cu patru ferestre cu arcuri duble \xc3\xaentr-un amestec de stiluri gotic/romanic. Don\xc5\xbeon kula a fost destinat s\xc4\x83 fie ultima linie de ap\xc4\x83rare. El a fost construit cu ziduri de peste 4 metri grosime \xc8\x99i \xc3\xaei ad\xc4\x83postea pe nobili \xc3\xaen timpul atacurilor turcilor. U\xc8\x99i ascunse au fost construite \xc3\xaen zidul dinspre Jezava pentru a permite trecerea spre Ungaria._NEWLINE_Fortifica\xc8\x9biile au fost extinse \xc3\xaen urm\xc4\x83torii nou\xc4\x83 ani pentru a include o suburbie fortificat\xc4\x83 mai mare, termin\xc3\xa2nd astfel cetatea principal\xc4\x83. \xc3\x8en suburbie a fost construit un complex religios \xc3\xaen mai multe etape, \xc3\xaencep\xc3\xa2nd din secolul al XV-lea, \xc8\x99i o baie turceasc\xc4\x83 a fost ad\xc4\x83ugat\xc4\x83 de c\xc4\x83tre otomani \xc3\xaen secolul al XVII-lea. Exista o poart\xc4\x83 mobil\xc4\x83 \xc3\xaen zidul dinspre Dun\xc4\x83re, pe unde marinarii puteau p\xc4\x83trunde \xc3\xaen cetate. Nu se \xc8\x99tie sigur dac\xc4\x83 au fost construite cl\xc4\x83diri reziden\xc8\x9biale durabile._NEWLINE_\xc3\x8entre anii 1460 \xc8\x99i 1480, \xc3\xaen timpul ocupa\xc8\x9biei otomane, a fost construit un sistem defensiv mai puternic, inclusiv contraescarpe, ziduri joase \xc8\x99i mai multe turnuri. \xc3\x8en prima jum\xc4\x83tate a secolului al XVIII-lea au fost ad\xc4\x83ugate tran\xc8\x99ee fortificate.\n_START_SECTION_\nStarea actual\xc4\x83\n_START_PARAGRAPH_\nStarea de deteriorare a cet\xc4\x83\xc8\x9bii variaz\xc4\x83 de la krstata kula, care este \xc3\xaenc\xc4\x83 bine conservat\xc4\x83, la zidurile care nu avut parte de lucr\xc4\x83ri de repara\xc8\x9bii \xc8\x99i s-au pr\xc4\x83bu\xc8\x99it \xc3\xaen unele locuri._NEWLINE_Primul, \xc8\x99i cel mai sever, prejudiciu a avut loc \xc3\xaen timpul celui de-al Doilea R\xc4\x83zboi Mondial. Pe 5 iunie 1941, muni\xc8\x9biile depozitate \xc3\xaen cetate au explodat, distrug\xc3\xa2nd nu doar o mare parte din zidul sudic, ci \xc8\x99i majoritatea cl\xc4\x83dirilor din ora\xc8\x99ul Semendria. Alte pagube au fost cauzat de c\xc4\x83tre bombardamentele Alia\xc8\x9bilor din 1944._NEWLINE_Barajul de la Por\xc8\x9bile de Fier, finalizat \xc3\xaen 1972, a ridicat nivelul apei din partea inferioar\xc4\x83 a bazinului Dun\xc4\x83rii \xc8\x99i a provocat inunda\xc8\x9bii semnificative. \xc3\x8entre anii 1970 \xc8\x99i 1980 a fost construit un sistem pentru a proteja cetatea \xc8\x99i ora\xc8\x99ul \xc3\xaenconjur\xc4\x83tor de posibilele inunda\xc8\x9bii viitoare; cu toate acestea, au avut loc inunda\xc8\x9bii majore \xc3\xaen 2006, ca urmare a ploilor abundente \xc8\x99i a topirii z\xc4\x83pezilor._NEWLINE_Cetatea a fost obiectul unor lucr\xc4\x83ri de restaurare \xc8\x99i conservare, urmate de cercet\xc4\x83ri arheologice \xc8\x99i arhitecturale, \xc3\xaencep\xc3\xa2nd cel pu\xc8\x9bin din 1970. Majoritatea lucr\xc4\x83rilor realizate p\xc3\xa2n\xc4\x83 acum au avut loc \xc3\xaentre anii 1970 \xc8\x99i 1995. \xc3\x8en timp ce unele p\xc4\x83r\xc8\x9bi au fost par\xc8\x9bial reparate, altele au parte doar de lucr\xc4\x83ri de conservare \xc8\x99i se afl\xc4\x83 \xc3\xaenc\xc4\x83 \xc3\xaentr-o stare proast\xc4\x83._NEWLINE_\xc3\x8en ora\xc8\x99ul interior, funda\xc8\x9bia este singura parte a palatului care a r\xc4\x83mas \xc3\xaen picioare, iar din sala de audien\xc8\x9b\xc4\x83 se afl\xc4\x83 doar conturul exterior unde s-au aflat funda\xc8\x9biile. Vestigiile aflate \xc3\xaen picioare au fost par\xc8\x9bial restaurate \xc8\x99i sunt acum stabile, de\xc8\x99i problemele legate de cre\xc8\x99terea vegeta\xc8\x9biei \xc8\x99i \xc3\xaentre\xc8\x9binerea permanent\xc4\x83 r\xc4\x83m\xc3\xa2n. Turnurile \xc3\xaenconjur\xc4\x83toare necesit\xc4\x83, de asemenea, efectuarea de lucr\xc4\x83ri, din moment ce multe s-au pr\xc4\x83bu\xc8\x99it. Restaurarea ora\xc8\x99ului a fost urmat\xc4\x83 \xc3\xaen anii 1994-1995 de o serie de cercet\xc4\x83ri arheologice._NEWLINE_Suburbia fortificat\xc4\x83 se afl\xc4\x83 \xc3\xaenc\xc4\x83 \xc3\xaentr-o stare foarte proast\xc4\x83. P\xc4\x83r\xc8\x9bi de zid au disp\xc4\x83rut, iar mai multe turnuri sunt \xc3\xaenclinate sau s-au pr\xc4\x83bu\xc8\x99it par\xc8\x9bial. Turnul de col\xc8\x9b din spatele turnului cu inscrip\xc8\x9bie \xc8\x99i por\xc8\x9biunea de zid de-a lungul Dun\xc4\x83rii au avut parte de lucr\xc4\x83ri de conservare, zidul sudic, care a fost restaurat de mai multe ori ca parte a unui dig, este stabil, dar lucr\xc4\x83rile de conservare au fost de proast\xc4\x83 calitate. O mare parte din timp a fost alocat s\xc4\x83p\xc4\x83turilor \xc8\x99i cercet\xc4\x83rilor arheologice, \xc3\xaen special ale vestigiilor complexului religios \xc8\x99i al b\xc4\x83ii turce\xc8\x99ti._NEWLINE_Contraescarpele aflate de-a lungul Dun\xc4\x83rii, care se pr\xc4\x83bu\xc8\x99iser\xc4\x83 par\xc8\x9bial de mai multe ori, au avut parte de lucr\xc4\x83ri de restaurare, iar acum se afl\xc4\x83 \xc3\xaen stare bun\xc4\x83. \xc3\x8en alte p\xc4\x83r\xc8\x9bi, contraescarpele au disp\xc4\x83rut sau se afl\xc4\x83 sub p\xc4\x83m\xc3\xa2nt, iar starea lor este necunoscut\xc4\x83._NEWLINE_Zona \xc3\xaenvecinat\xc4\x83 cet\xc4\x83\xc8\x9bii este, de asemenea, amenin\xc8\x9bat\xc4\x83 de\xc8\x99i ocup\xc4\x83 un mal bine ap\xc4\x83rat de-a lungul Dun\xc4\x83rii. Celelalte dou\xc4\x83 p\xc4\x83r\xc8\x9bi sunt \xc3\xaenconjurate de structuri moderne, precum un port de agrement pe latura de est, o cale ferat\xc4\x83 la sud \xc8\x99i diferite alte structuri urbane._NEWLINE_Rezultatul final planificat al lucr\xc4\x83rii \xc3\xael reprezint\xc4\x83 reabilitarea deplin\xc4\x83 a cet\xc4\x83\xc8\x9bii Semendria \xc8\x99i a zonelor \xc3\xaenvecinate, inclusiv relocarea c\xc4\x83ii ferate, de\xc8\x99i costurile estimate variaz\xc4\x83 pe o scar\xc4\x83 larg\xc4\x83. \xc3\x8entre 2003 \xc8\x99i 2004, costul doar pentru lucr\xc4\x83rile de conservare a fost estimat la 10,6 milioane \xe2\x82\xac, \xc3\xaen timp ce costul de reabilitare total, inclusiv pentru conservare, restaurare \xc8\x99i cercetare, a ajuns la 22 milioane \xe2\x82\xac. \xc3\x8en anul 2005, costul combinat pentru conservare \xc8\x99i cercetare a sc\xc4\x83zut la 4 milioane \xe2\x82\xac.\n_START_SECTION_\nFactori de risc actuali\n_START_PARAGRAPH_\n\xc3\x8en ciuda eforturilor de conservare, cetatea se afl\xc4\x83 \xc3\xaenc\xc4\x83 \xc3\xaen pericol din motive \xc3\xaentemeiate at\xc3\xa2t naturale, c\xc3\xa2t \xc8\x99i provocate de om. Nivelul ridicat al apelor subterane rezultat de pe urma construirii barajului de la Por\xc8\x9bile de Fier \xc3\xaei amenin\xc8\x9b\xc4\x83 stabilitatea \xc8\x99i a crescut riscul de inunda\xc8\x9bii, \xc3\xaen special \xc3\xaenainte de consolidarea malului. Poluarea aerului \xc8\x99i cre\xc8\x99terea vegeta\xc8\x9biei contribuie la degradarea zidurilor. Interven\xc8\x9biile urbane, mai ales trepida\xc8\x9biile produse de circula\xc8\x9bia pe calea ferat\xc4\x83, continu\xc4\x83 s\xc4\x83 amenin\xc8\x9be zona aflat\xc4\x83 \xc3\xaen jurul cet\xc4\x83\xc8\x9bii. Vizitele nerestric\xc8\x9bionate ale turi\xc8\x99tilor, combinate cu protec\xc8\x9bia necorespunz\xc4\x83toare \xc8\x99i cu sprijinul financiar \xc8\x99i administrativ inadecvat contribuie la deteriorarea lent\xc4\x83 a cet\xc4\x83\xc8\x9bii.'